C 185/36
RO
Jurnalul Oficial al Uniunii Europene
26.5.2023
9.
RECUNOAȘTE că valorile fundamentale și democratice ale Europei sunt contestate și că agresiunea neprovocată a Rusiei împotriva Ucrainei a transformat peisajul geopolitic.
CONSIDERĂ că eforturile comune și cooperarea transnațională în domeniul educației și formării nu doar facilitează și consolidează răspunsurile Uniunii și ale statelor membre la nevoile apărute ca urmare a agresiunii, ci și contribuie la consolidarea valorilor și a principiilor noastre educaționale esențiale, cum ar fi incluziunea, echitatea, libertatea academică și autonomia instituțională, precum și valorile noastre comune și unitatea noastră în Uniune.
10.
SUBLINIAZĂ că identificarea și eliminarea obstacolelor rămase în calea mobilității în scopul învățării și predării sunt esențiale pentru realizarea deplină a spațiului european al educației și crearea unei Europe reziliente, sigure, durabile și prospere.
Cooperarea transnațională consolidează incluziunea, echitatea, excelența, diversitatea, atractivitatea și competitivitatea mondială a educației și formării europene.
CONSIDERĂ, așadar, că ar trebui depuse eforturi pentru ca recunoașterea reciprocă automată în educație și formare să devină realitate.
De asemenea, CONSIDERĂ că ar trebui promovate posibilitățile de mobilitate pentru cursanți și cadre didactice și posibilitățile de cooperare între instituțiile din Europa și nu numai.
11.
RECUNOAȘTE că s-au înregistrat progrese din 2017 și până în prezent în direcția instituirii spațiului european al educației și că a fost pusă în aplicare, în întreaga UE, o gamă largă de măsuri în vederea realizării priorităților strategice stabilite în cadrul strategic pentru cooperarea europeană în domeniul educației și formării (2021-2030).
Prin diverse inițiative, cooperare și cocreare, spațiul european al educației se conturează treptat.
12.
CONSIDERĂ că, pentru perioada rămasă a primului ciclu care durează până în 2025, va fi esențial să se pună accentul pe punerea în aplicare la nivel național și european, în contextul cadrului strategic, în concordanță cu competențele respective la fiecare nivel, și pe monitorizarea atentă în cadrul structurilor existente, ținându-se seama în mod corespunzător de sarcinile administrative.
13.
SUBLINIAZĂ că cele cinci priorități strategice cuprinse în cadrul strategic pentru cooperarea europeană în domeniul educației și formării (2021-2030) reprezintă fundamentul lucrărilor și al cooperării europene continue în domeniul educației și formării, inclusiv în direcția realizării spațiului european al educației.
CONSIDERĂ că procesul de evaluare la jumătatea perioadei, în curs de desfășurare, și raportul integral privind spațiul european al educației care urmează să fie publicat de Comisia Europeană în 2025 ar trebui să se concentreze pe aceste cinci priorități strategice, inclusiv pe o analiză mai aprofundată a domeniilor specifice enumerate mai jos.
14.
RECUNOAȘTE că monitorizarea ulterioară a țintelor la nivelul UE indică tendințe pozitive în ceea ce privește mai mulți indicatori de durată, cum ar fi participarea sporită la educația și îngrijirea timpurie, reducerea părăsirii timpurii a școlii și o proporție mai mare a tinerilor care au absolvit învățământul terțiar.
Este evident însă că există în continuare numeroase provocări, în special efectele statutului socioeconomic asupra rezultatelor școlare și a stării de bine a cursanților.
Prin urmare, CONSIDERĂ că, în vederea realizării spațiului european al educației până în 2025, ar trebui să se pună un accent deosebit pe următoarele aspecte: — îmbunătățirea echității, a incluziunii și a reușitei pentru toți în educație și formare și dobândirea de competențe-cheie, inclusiv competențe de bază, pentru a face posibilă dezvoltarea deplină a tuturor cetățenilor europeni în plan personal, social, civic și profesional; — promovarea profesiei de cadru didactic și remedierea deficitului de cadre didactice; promovarea dezvoltării profesionale, a posibilităților de mobilitate, a condițiilor de muncă și a stării de bine a profesorilor, ca factori esențiali în creșterea atractivității profesiei; — eliminarea obstacolelor rămase în calea mobilității, încurajând totodată mobilitatea incluzivă, durabilă și echilibrată în UE, inclusiv prin realizarea recunoașterii reciproce automate în domeniul educației și formării (3); — promovarea învățării de-a lungul vieții, inclusiv a învățării în rândul adulților, a perfecționării și a recalificării, cu un accent deosebit pe aptitudinile și competențele pentru dubla tranziție verde și digitală.
15.
VA REFLECTA asupra cadrului strategic și va lua în considerare revizuirea domeniilor prioritare și efectuarea tuturor ajustărilor necesare pentru cel de al doilea ciclu care durează până în 2030.
(3) În concordanță cu Recomandarea Consiliului din 26 noiembrie 2018 privind promovarea recunoașterii reciproce automate a calificărilor dobândite în cadrul învățământului superior și a celor dobândite ca urmare a absolvirii unui ciclu secundar superior de învățământ și formare, precum și a rezultatelor perioadelor de învățare petrecute în străinătate, JO C 444, 10.12.2018, p. 1.